ការសម្ភាសរបស់អ៊ុំ សឹម ប៊ុនថន

*ក៖ អ្នកសម្ភាស ឡេង ភក្ដី ខ៖ អ្នកត្រូវគេសម្ភាស សឹម ប៊ុនថន*

ក ៖ អូខេ អញ្ជឹងអ៊ុំប្រុសដូចខ្ញុំជម្រាបអ៊ុំពីខាងដើមមកថាមានសកលវិទ្យាល័យមួយនៅសហរដ្ឋអាមេរិច អញ្ចឹងនិងណាគាត់ចង់ដឹងពីប្រវត្ដរបស់ប្រជាជនខ្មែរយើង ហើយម្នាក់នៅក្នុងចំនោមនោះគឺអ៊ុំប្រុសផងដែរណាស់។​ហើយដោយឡែកខ្ញុំមកនេះគឺដើម្បីចង់អឺសម្ភាសជាមួយអ៊ុំខ្លះៗទាក់ទងទៅនិងប្រវត្ដិរបស់អ៊ុំពីមុនមកអញ្ជឹងណាស់ ហើយអញ្ចឹងតើអ៊ុំ ហើយអញ្ចឹងតើខ្ញុំអាចសួរសំនួរអ៊ុំខ្លះៗបាន?

ខ ៖ បាន។

ក ៖ បាទបានអញ្ជឹងណាស់។

ក​ ៖ ហើយបន្ទាប់មកដែរសំលេងអ៊ុំហ្នឹងដែលគេថតនិងហ្នឹង គេយកទៅដាក់លើវេបសាយរបស់គេណាដើម្បីឲ្យមនុស្សដែលគេចង់ស្ដាប់ពីប្រវត្ដិរបស់អ៊ុំទៅ គេអាចស្ដាប់បានហើយគេប្រហែលជាផ្ញើរកូពីមួយមកឲ្យអ៊ុំទៅក្រែងលោអ៊ុំអាចនិយាយប្រាប់កូនអញ្ជឹង បាន ហើយអញ្ជឹងអ៊ុំបើតាមពិតគេឲ្យសួរអាស័យដ្ឋានអ៊ីម៉េល តែខ្ញុំគិតថាអ៊ុំអត់ប្រើអ៊ីម៉ែលទេណេះ?

ខ ៖​ អត់។

ក ៖ វាពិប៉ាកដែរនៅស្រុកខ្មែរវាអត់មានប្រពន្ធ័ទូលំទូលាយអញ្ជឹងណាស់។ ឥឡូវខ្ញុំចង់ចាប់ផ្ដើមដោយសួរអ៊ុំប្រុសឈ្មោះអ្វីដែរ?

ខ ៖ ខ្ញុំឈ្មោះ សឹម ប៊ុនថន។

ក ៖ សឹម ប៊ុនថន នៅក្នុងបញ្ជីជាតិណាស់?

ខ ៖ បាទ ។

ក ៖ ហើយឈ្មោះហៅក្រៅ?

ខ​ ៖ តឿ ។

ក ៖ ហៅតឿហ្នឹងណេះ ហើយមានដឹងមូលហេតុអ្វីបានគេហៅឈ្មោះ តឿហ្នឹងទេ?

ខ ៖ មិនដឹងដែរ ដល់ពេលវាដឹងក្ដីឡើងឃើញគេហៅឈ្មោះអញ្ជឹង។

ក ៖​ ហៅឈ្មោះអញ្ជឹងណេះ។

ខ​ ៖ ហ្នឹងហើយ។

ក ៖ ដោយសាអ្នកខ្លះទៅមានឈ្មោះហៅក្រៅដោយសាវាមានរឿងអីអញ្ចឹងទៅណេះ។

ខ ៖ បាទវាអត់ដឹងរឿងអីដោយគ្រាន់ទេម៉ែឪមកលឺគេហៅឈ្មោះអញ្ជឹងទៅបណ្ដោយ។

ក ៖ អូខេ។ ដោយឡែកអឺ អ៊ុំអឺចេះភាសា មានចេះភាសាអ្វីក្រៅពីភាសាខ្មែរអត់?

ខ ៖ អត់ចេះ ជំនាន់ខ្ញុំពី ៩០ ៨០ៗ មក ៨០គត់ ៨១​ ៨២ អត់បានរៀនទេ គេអត់ឲ្យរៀនទេ​។

ក ៖ គេមិនឲ្យរៀនភាសាបរទេសទេណេះ?

ខ ៖ បាទគេអត់ឲ្យរៀនទេ។ ខ្ញុំប្រលងចូលរៀនតាំងពី៨០គត់ ប្រលងឌីផ្លូមជាប់កាល៨៤ ៨៣​ ៨៤។

ក ៖ អញ្ជឹងអ៊ុំចេះតែភាសាខ្មែរ?

ខ ៖ តែភាសាខ្មែរហ្នឹង។

ក ៖ ភាសាខ្មែរហ្នឹងចេះអាន សរសេរ?

ខ ៖ ចេះអាន សរសេរ ។

ក ៖ អូខេ តែជំនាន់អ៊ុំណុងរូចពីប៉ារាំងអីហើយ ម្ដេចគេមិនឲ្យរៀន ?

ខ ៖ រួចពីបារាំងអស់ហើយមកជំនាន់រដ្ឋកម្ពុជា រដ្ឋកម្ពុជាកាលមុនយើង សាធារណះរដ្ឋប្រជាមានិតកម្ពុជា។

ក ៖ អូខេ។

ខ ៖ ផុតពីហ្នឹងមករដ្ឋកម្ពុជាហ្នឹង រដ្ឋកម្ពុជាហ្នឹងគេអត់បានឲ្យរៀនអីទេ គេរៀនកាលណាលួចលាក់នៅតាមស្រុកតាមភូមិ។

ក ៖ រៀនៗអីគេអ៊ុំ?

ខ ៖ រៀនភាសាហ្នឹងគេអត់ឲ្យរៀនទេ។

ក ៖ រៀនៗលួចលាក់ទៀតហ្នឹងណាស់?

ខ ៖ បាទរៀនលួចលាក់ជំនាន់កាលណុង។

ក ៖ ចុះបើរៀនគេ គេរៀនភាសាអ្វីកាលណុង?

ខ ៖ ភាសាបារាំង។

ក ៖ ភាសាបារាំងណេះ?

ខ ៖ បាទរៀនបារាំង បើផុតពីណុងមកបានមកចូល ៩៣​ អុនតាក់គេចូលបានគេបើកចំហរៀនគ្រប់ភាសាទាំងអស់។

ក ៖ អូខេ អញ្ជឹងអ៊ុំអត់ចេះភាសាអីទេណេះ?

ខ ៖ បាទ។

ក ៖ ហើយចុះដែលអ៊ុំ ស្រុកកំណើតអ៊ុំកើតនៅឯណាដែរ?

ខ ៖ កើតនៅភូមិលើៗ ឃុំស្វាយជ្រុំ ស្រុកខ្សាច់កណ្ដាល ខេត្ដកណ្ដាល។

ក ៖ ខេត្ដកណ្ដាលអញ្ជឹងណេះ។ហើយមកដល់សព្វថ្ងៃហ្នឹង ហើយចុះអ៊ុំកើតនៅឆ្នាំណាដែរ?

ខ ៖ ខ្ញុំកើតនៅឆ្នាំ ១៩៦៣។

ក ៖ ៦៣! អូ ស្រករ ប្អូនប៉ាខ្ញុំពីរឆ្នាំ អេបីឆ្នាំប៉ាខ្ញុំកើតឆ្នាំ៦០ អញ្ជឹងអត់អី ហើយសំនួរនេះអ៊ុំឆ្លើយក៏បានមិនឆ្លើយក៏បានព្រោះខ្ញុំដឹងថាអ្នកខ្លះគាត់រាងខ្លាចអីអញ្ជឹងដែរ គេឲ្យសួរថាតើឆ្នាំខ្មែរអ៊ុំឆ្នាំអីដែរ?

ខ ៖​ ឆ្នាំរោង។

ក ៖ ឆ្នាំរោង ?

ខ៖ ហ្នឹង។

ក ៖ អូខេ អរគុណច្រើន។

ខ ៖ មានខ្លាចអីហាហៗ។

ក៖ អត់ទេអ្នកខ្លះគាត់ខ្លាចយកទៅធ្វើអំពើ តាមពិតអត់មានយកទៅធ្វើអំពើអីទេហាហាៗ។អូខេអញ្ជឹងអត់អីទេ អរគុណច្រើនអ៊ុំប្រុស ឆ្នាំរោងដូចខ្ញុំដែរ ខ្ញុំឆ្នាំរោងដែរ។

ខ ៖ ហាហាៗ។

ក ៖ ហ្នឹងហើយ ហើយដូចថាចុះអត់ទោស អ៊ុំៗរៀបការនៅឆ្នាំណាដែរ?

ខ ៖ ខ្ញុំរៀបការនៅឆ្នាំ ៩៣។

ក ៖ ៩៣?

ខ ៖ ៩៣ ជំនាន់អ៊ុនតាក់ចូលស្រុកហ្នឹង អ៊ុនតាក់រៀបចំបោះឆ្នោតហ្នឹង ការហើយបានប៉ុន្មានថ្ងៃបោះឆ្នោតហើយ។

ក ៖ អូអញ្ជឹង អ៊ុំប្រុសអាយុច្រើនដែរពេលរៀបការហ្នឹងណេះ?

ខ ៖ ខ្ញុំដែលការណុងវាប្រហែលជាម្ភៃជាងហើយ វាប្រហែលម្ភៃប្រាំលើសជំនាន់ណុង។

ក ៖ អេ! អ៊ុំកើត៦៣ ម្ដេច ៩៣ ទៅ ២៥វិញ?

ខ ៖ ៦៣មកវាចូលក្បែរ ៣០ហើយ។

ក ៖ បាទៗ ហ្នឹងហើយ។

ខ ៖ វាចូលក្បែ៣០ហើយ។

ក ៖ ប៉ាៗ ហ្នឹងហើយរាងជំនាស់ដែរហើយ។ ហើយដល់ពេលការអ៊ុំរៀបការណុង ឪពុកម្ដាយអ្នកផ្សំផ្គុំឲ្យក៏?

ខ ៖ ឪពុកម្ដាយផ្សំផ្គុំឲ្យ។

ក​ ៖ អញ្ជឹងណេះ។

ខ ៖ ហ្នឹងគ្រាន់តែយើងឃើញពេញចិត្ដអញ្ជឹងទៅគាត់ទៅមើលដឹងឃើញទៅគាត់ហៅចូលដណ្ដឹងត្រឹមត្រូវទៅតាមប្រពៃណី។

ក ៖ អូ អញ្ជឹងមានន័យថាអ៊ុំស្រលាញ់អ៊ុំស្រីរួចហើយ។

ខ ៖ បាទមានចាំចិត្ដចាំអីហើយណា។

ក ៖ អឺហឺ។

ខ ៖ ដល់ទៅគាត់ដឹងលឺចាស់ទុំតំណាលនិយាយគ្នាទៅក៏គាត់ភ្ជាប់ពាក្យឲ្យទៅ ការឲ្យទៅ។

ក ៖ អូខេៗ អញ្ជឹងមិនមែនដូចថាឪពុកម្ដាយ ឪពុកម្ដាយដូចថា កាលជំនាន់មុនគឺកូនចៅអត់មានសិទ្ធិអ្វីទេ។

ខ ៖ អត់មានទេ។

ក ៖​ គឺឪពុកម្ដាយហ្នឹងគាត់រៀបចំឲ្យម្ដង ខ្ញុំចង់និយាយថាអញ្ជឹងណាស់ អញ្ជឹងអ៊ុំៗ​ស្រលាញ់ខ្លួនឯងទេ តែគាត់អ្នករៀបការឲ្យដែរ អញ្ជឹងវារាងខុសពី។

ខ ៖ ប្រពៃណី។

ក ៖ ឪពុកខ្ញុំអី ប៉ាខ្ញុំអី អត់ទេ គាត់គ្រាន់តែចាស់ៗត្រូវហើយ ត្រូវគ្នាហើយបានយកគាត់មើលឃើញគ្នាហាហាៗ។

ខ ៖ ហេៗ។

ក ៖ នៅជំនាន់ហ្នឹងអញ្ជឹងណាអ៊ុំណាស់។ អូខេ ហើយចុះដែរ អ៊ុំអម្បាញ់មិញថារៀបការឆ្នាំ៩៣ ដែលការរៀបការណុង ឲ្យថ្លៃបណ្ដាការគេម្ដេចដែរ?

ខ​ ៖ ទេកាលណុងប្រហែលជា១៥ម៉ឹន ១៨ម៉ឹនអញ្ជោះ។ ១៨ម៉ឹនលុយខ្មែរយើងជំនាន់៩៣ណុង មាសមួយជីវា ១០ម៉ឹន​ ១១ម៉ឹន។

ក ៖ អញ្ជឹង វាៗ ជិតពីរជីអីដែរណាស់។

ខ ៖ ណុងហើយជិតពីរជីដែរកាណុង។

ក ៖ ជិតពីរជីអូខេ។ ហើយកាលណុងរៀបការនៅភូមិ?

ខ ៖ នៅស្វាយមាស ភូមិស្វាយមាស ឃុំវិហារសួគ៏ ស្រុកខ្សាច់កណ្ដាល ខេត្ដកណ្ដាលដូចគ្នា។

ក ៖ អូ! អញ្ជឹងអ៊ុំរៀបការនៅវិហារសួគ៏ ហើយដល់ពេលរៀបការបានរើមកនៅ។

ខ ៖ មកនៅទីហ្នឹង។ការហើយមកនៅហ្នឹងធ្វើខ្ទមជរានៅហ្នឹង។

ក ​៖ ​នៅហ្នឹងនៅភូមិអី?

ខ ៖ នៅភូមិលើ

ក ៖ អត់ទេនៅភូមិ ឃុំអី?

ខ ៖ ហ្នឹងនៅភូមិលើ

ក ៖ ភូមិលើ ឃុំ?

ខ ៖ ឃុំស្វាយជ្រុំ

ក ៖ ស្វាយជ្រុំ ខេត្ដ ស្រុក?

ខ ៖ ស្រុកខ្សាច់កណ្ដាល ខេត្ដកណ្ដាល។

ក ៖ អូខេៗមួយទៀត ដូចថាអត់ទោសអ៊ុំប្រុសមានបងប្អូនប៉ុន្មាក់នាក់ដែរបងប្អូនបង្កើត?

ខ​ ៖ បងប្អូនខ្ញុំបង្កើតមាន៤នាក់ ៥នាក់ទាំងខ្ញុំ។

ក ៖ ហើយចុះ​អឺ ប្រុសប៉ុន្មាន ស្រីប៉ុន្មាន?

ខ ៖ ប្រុស២ ស្រី៣។

ក ៖ ហើយចុះអ៊ុំកូនទីប៉ុន្មាន?

ខ ៖ បើនិយាយទៅពីមុនមកខ្ញុំកូនទី២ ទី៣ហើយ។

ក ៖​ ទី​៣?

ខ ៖ បងៗស្លាប់អស់ហើយ។

ក ៖ បងៗស្លាប់ហើយ?

ខ ៖ បងស្លាប់ជំនាន់មុនឆ្នាំ ៧៩។

ក​ ៖ អូអញ្ជឹងជំនាន់ពុលពតណេះ?

ខ​៖ គាត់ផុតពីអាពុលពតហ្នឹងហើយ។

ក ៖ អូៗ!

ខ ៖ គាត់ជំនាន់អានៀកទំលាក់រដ្ឋប្រហាសម្ដេចសីហនុ

ក ៖ ៧៥ៗ!

ខ ៖ អញ្ជឹងបងខ្ញុំក៏ចូលធ្វើទាហានជំនាន់លន់ នុល ធ្វើទាហានទ័ពសម្ដេខឪ។

ក ៖ អេទម្លាក់ៗសម្ដេចសីហនុឆ្នាំ ៧០ទេ។

ខ ៖ ៧០?

ក ៖ ៧០ទេ ៧៥ ពុល ពតហើយ។

ខ ៖ ៧៥ ពុល​ ពត។គាត់មុនពុល ពតនិង។

ក ៖ អូខេៗ

ខ ៖ គាត់ធ្វើសង្រ្គាមជាមួយពុល ពត។គាត់ចូលទ័ពមុនពុល ពត។ ពុល ពតយើងបែក៧៩ អញ្ជឹងអី។ ៧០ ៧៩ អី?

ក ៖ ៧៥ ៧៩។

ខ ៖​អឺ ៧៥ ៧៩

ក ៖ អឺហឺ។

ខ ៖ ហើយគាត់ធ្វើពី​៧៥ហ្នឹង ទៅហ្នង។

ក ៖ អញ្ជឹងពូកគាត់ធ្វើទាហាន លុន នល់ណេះ។

ខ ៖ លុន នល់ ហ្នឹងហើយជំនាន់ណុង។

ក ៖ ហើយអញ្ជឹងគាត់ទៅច្បាំងជាមួយហ្នឹង ពុល ពត ។

ខ៖ ពុល​ពតហើយជំនាន់ណុង។

ក៖ ហើយក៏ស្លាប់?

ខ ៖ ពុល ពតគេមិនហៅពុល ពតទេ គេហៅយាកកុងជំនាន់ណុង។

ក ៖ អូខេៗ យល់ៗ​ ហើយអញ្ជឹងគាត់ក៏ស្លាប់។

ខ ៖ មិនដឹងស្លាប់ ដឹងរស់ពីណុងមករហូតអត់ដែលដឹងលឺអីផង។

ក ៖ ក៏បាត់ដំណឹងមក។

ខ ៖ បាត់ដំណឹងមក​ពីរនាក់អស់?

ក ៖​ ពីរនាក់បងប្រុស?

ខ ៖ ពីរនាក់បងប្អូនបង្កើតហ្នង។

ក ៖ អញ្ជឹងដោយសាបាត់ដំណឹងទៅអ៊ុំប្រហែលជាគិតថាគាត់ប្រហែលជាស្លាប់ហើយ បើគាត់នៅរស់ក៏មករកឪពុកម្ដាយដែរ។

ខ​ ៖ ប៉ា គាត់នៅរស់គាត់ស្គាល់ស្រុកភូមិនេះ គាត់បែកទៅសុទ្ធតែអាយុគាត់ពេញធ្វើទ័ពហ្នង។

ក ៖ អឺហឺ។

ខ ៖ អញ្ជឹងគាត់វាល្បាក់៥០ ៦០ជាង បែប៦០ ខ្ញុំ៥០ជាងហើយ ៥៣អីហើយ ។

ក ៖​ អឺហឺ។

ខ ៖ ហើយបងខ្ញុំល្បាក់ចូល៦០ហើយ។

ក ៖ អូខេ ឥឡូវអ៊ុំសាកប្រាប់មកមើលបើសិនជាបងប្អូនអ៊ុំទាំងអស់មកដល់ឥឡូវគាត់អាយុប៉ុន្មានហើយតាំងរាប់ ទាំងបងប្រុសដែលស្លាប់?

ខ​ ៖ ភ្លេចហើយបងរកា ទីពីរឆ្នាំច បងគេបង្អស់រការ ហើយបានមកទីពីរបានច។

ក ៖ ហើយបងទីមួយហ្នឹង។

ខ ៖ រកា។

ក ៖ អត់ទេ អាយុគាត់ប្រហែលប៉ុន្មានមកដល់ឥឡូវ?

ខ ៖ មិនដឹងប៉ុន្មានទេរកាហ្នឹង។​ វាខ្ញុំឯណេះ៥៣ គាត់ប្រហែលជាជាង៦០លើសហើយ។ ៦២​ ៦៣ ហើយគាត់ហ្នឹង។ហើយមកទីពីរៗប្រហែលជា៦០ស្ដើងអីហ្នឹង។​ពីរ បី។

ក ៖ បន្ទាប់មកអ៊ុំទៅទីបី?

ខ៖ និងហើយៗ បន្ទាប់មកខ្ញុំ។

ក ៖ បន្ទាប់មកប្អូនស្រីពីរនាក់។

ខ ៖ បានប្អូនស្រីមកបានប្អូនស្រីមួយទៀតមក បានប្អូនប្រុសមួយ ហើយបានប្អូនស្រីពៅមួយទៀត។

ក ៖ អា អញ្ជឹងប្រាំនាក់?

ខ ៖ បាទ៥នាក់។

ក ៖ ប្រុសពីរ។

ខ ៖ ប្រុសពីរនៅរស់សព្វថ្ងៃនេះប្រុសពីរ។

ក ៖ ហើយចុះប្រុសពីរនាក់ស្លាប់នោះ?

ខ ៖ ប្រុសពីរនាក់នោះបងគេទេ។

ក ៖ មើលប្រុសពីរនាក់ អ៊ុំម្នាក់ ហើយបន្ទាប់មកស្រីពីរនាក់។

ខ ៖ អត់ទេ ប្រុសបួននាក់ ទាំងស្លាប់ទាំងអីបួននាក់។

ក ៖ អូខេ ហើយស្រីពីរនាក់ទៀត?

ខ ៖ ស្រីបីនាក់ទេ។

ក ៖ អញ្ជឹង៧នាក់ហើយបងប្អូន ។

ខ ៖ ៧នាក់តែៗខ្ញុំអត់រាប់អ្នកស្លាប់។

ក ៖ អត់ទេ រាប់ទាំងអស់។

ខ ៖ បើរាប់ទាំងអស់៧នាក់។

ក ៖ ៧នាក់ អញ្ជឹងស្លាប់២ នៅរស់៥។ ហើយអញ្ជឹងស្លាប់គេហ្នឹង២នាក់ហ្នឹង ប្រុសហើយបន្ទាប់មកអ៊ុំ

ខ ៖ បាទហ្នឹង។

ក ៖ បន្ទាប់មកប្អូនស្រី២នាក់។

ខ ​៖ បាទ។

ក ៖ ហើយប្អូនពៅ។

ខ ​៖ ប្រុសពៅ ហើយបានមកស្រីពៅគេ។

ក ៖ ហើយចុះឥឡូវប្អូនស្រីអ៊ុំអាយុប៉ុន្មានហើយពីនាក់?

ខ ៖ ទេមិនដឹងអាយុបុន្មានទេភ្លេចហើយ បើមីបន្ទាប់ខ្ញុំនេះវាឆ្នាំច មកបន្ទាប់មីឆ្នាំចណុងវាឆ្នាំឆ្លូវ បន្ទាប់ពីឆ្នាំឆ្លូវមក ប្រុសណុងឆ្នាំរោង។

ក ៖ រោងទៀត?

ខ ៖ បានមកមីពៅបានចទៀត​ វាអញ្ចេះ។

ក ៖ អញ្ជឹងអ៊ុំចាំតែឆ្នាំអញ្ជឹងទេ អាយុប៉ុន្មានៗអត់ដឹងហ្ន​ ហាហាៗ។

ខ ៖ ហាហា។

ក ៖ អូខេអត់អីទេ តែពួកគាត់សព្វថ្ងៃរស់នៅជិតៗអ៊ុំនិងដែរទេ?

ខ ៖ រស់នៅផ្លូវបេតុងជិតៗគ្នាណុង

ក ៖ តាំងៗ

ខ​ ៖ ទាំងបីនាក់ បើអាប្អូនទៅនៅកំពង់ចាម អាប្រុសទៅនៅកំពង់ចាម

ក ៖​ អូនៅកំពង់ចាម។

ខ ៖ ស្រីៗនៅ៣នាក់នៅស្រុកភូមិហ្នឹងដែរ។

ក ៖ អូខេយល់ ហើយចុះដោយឡែកឪពុកម្ដាយអ៊ុំសព្វថ្ងៃគាត់នៅរស់ដែរអី?

ខ ​៖ ស្លាប់អស់ហើយ គាត់ស្លាប់អស់ហើយ។ម្ដាយស្លាប់២អាទិត្យមុនហើយ ធ្វើបុណ្យ៧ថ្ងៃគាត់ទើបរូច។

ក ៖ អូអញ្ជឹងបានអ៊ុំកោសក់ណេះ?

ខ ៖ ហ្នឹងហើយ។

ក ៖ ហើយអឺឪពុកក៏ស្លាប់ដែរ?

ខ ៖ ឪពុកស្លាប់។

ក ៖ ហើយអ៊ុំមានចាំថាគាត់ស្រុកកំណើតគាត់នៅឯណា?

ខ ៖ ស្រុកកំណើតគាត់កើតជានៅហ្នឹង ឪពុកម្ដាយខ្ញុំកើតនៅនឹងហ្នង។

ក ៖ នៅភូមិលើនិង?

ខ ៖ បាទឪពុកនៅភូមិស្វាយជ្រុំ ឃុំស្វាយជ្រុំ ម្ដាយនៅភូមិលើ ឃុំស្វាយជ្រុំដូចគ្នាជំនាន់ណុង។

ក ​៖ ហើយអ៊ុំមានដឺងឆ្នាំកំណើតគាត់កើតឆ្នាំណាទេ?

ខ ៖ អេ ភ្លេចអស់ហើយ ឆ្នាំម៉ែគាត់កើតជាឆ្នាំឆ្លូវ។

ក ៖ តែឆ្នាំដូចឆ្នាំ។

ខ ៖ ឪពុកដូចឆ្នាំអីទេភ្លេចបាត់ទៅហើយ។

ក ៖ អញ្ជឹងអ៊ុំអត់ចាំ?

ខ ៖ អត់ចាំ។

ក ៖ ហ្នឹងហើយដូចអញ្ជឹងបានគេធ្វើគំរោងហ្នឹងដើម្បីទុក ដោយសាឯកសាមួយចំនួនបានបាត់ហើយយើងអត់សូវខ្វាយខ្វល់រឿងហ្នឹង។ ហើយម្ដាយអ៊ុំកាលខូចណុងគាត់ព្រះជន្មប៉ុន្មានដែរ?

ខ ៖ ៨៣។

ក ៖ អូ​ អាយុវេងផងណេះ។

ខ ៖ បាទ ៨៣។

ក ៖ ហើយចុឪពុកអ៊ុំកាល។

ខ ៖ អាយុឪពុកខ្ញុំកាលដែលគាត់ស្លាប់អាយុ៨៤​ តែគាត់យូឆ្នាំហើយណា។

ក ៖ អូអាយុវេងៗហ្ន៎

ខ ៖ បាប្រហែលជាចូលជិត១០ហើយគាត់ស្លាប់មក។

ក ៖ ហឺ។ហើយចុះអ៊ុំមានចាំអីពីជីដូនជីតារបស់អ៊ុំអត់ ជីតា?

ខ ៖ ទេជីដូនជីតាគ្រាន់តែស្គាល់ឈ្មោះគាត់ទេ មិនទាន់ដែលបានជួបមុខគាត់ដែរ គ្រាន់តែនាមត្រកូលឪពុកខ្ញុំគាត់ដាក់សឹម ហើយម្ដាយខ្ញុំដាក់ឈ្មោះឡេង អញ្ជឹងគ្រាន់តែអត់ស្គាល់គាត់ ស្គាល់តែឈ្មោះ។

ក ៖ ស្គាល់តែឈ្មោះអញ្ជឹង?

ខ ៖ បា ឪពុកខ្ញុំគាត់ឈ្មោះ សឹម សូតទៅ ម្ដាយឈ្មោះ ឡេង វុន អីអញ្ជឹងទៅ។

ក ៖ អត់ទេខាងជីតាជីដូន?

ខ ៖​ ជីតាជីដូនអត់ដែលស្គាល់ដែរណុងណា។

ក ៖ ចុះដែលអ៊ុំធំឡើងមកអត់ដែលជួបជីតាជីដូនទេ?

ខ ៖ អត់។ជួបតែឃើញតាឪពុក ជីដួនជីតាមិនដឹងអ្នកណាអ្នកណីកាលជំនាន់ណុងមនុស្សវាខ្សត់ខ្សោយណាអញ្ជឹងវាមិនសូវបាននៅជុំគ្នាណា។គាត់ទៅធ្វើការធ្វើងារស្រែចំការទៅ យាយៗពីរនាក់ចាស់នៅហ្នឹងក៏ឪពុកម្ដាយមិនដែលប្រាប់គេថាពួកគាត់នេះត្រូវជាម្ដេចនិងយើងទេ តែនៅក្នុងផ្ទះជាមួយគ្នា វាអញ្ជឹង វាៗមិនបានអង្គុយពិភាក្សាគ្នានិយាយនាំសួនាំពីណាពីណីអត់ទេជំនាន់ណុង វាៗខ្វះដូចថាសមត្ថភាពណែនាំកូនអញ្ជឹង ជំនាន់ណុងវាពិបាកដែរបើស្រុកភូមិវាមានតែតិចៗដែរមនុស្ស មិនដូចឥឡូវមនុស្សណែនទេ។

ក ៖ ណែនទេណេះ។

ខ ៖ ផ្លូវមុខនោះអត់សូវមានទេ ពីហ្នឹងទៅដល់ព្រែកបង្កងអត់មានមនុស្សផង។

ក ៖ សុទ្ធតែព្រៃអញ្ជឹង?

ខ ៖ សុទ្ធតែព្រៃអញ្ជឹងហើយម្ដុំកន្លែងព្រំប្រទល់តាម៉ៃៗត្រង់នេះសុទ្ធតែស្វាតាហ៊ានដើរកាត់ស្វាធ្វើបាបឥឡូវ ហើយព្រៃអស់ហ្នឹងអីសុទ្ធតែខ្លា អត់មានកន្លែងនៅរស់បានទេ មានតែនៅម្ដុំៗតិចៗបួនប្រាំគ្រួសារៗទេជំនាន់ខ្ញុំកើតមកដឹងក្ដីមកដល់៧០ខ្ញុំដឹងក្ដីហើយណាមានតែប៉ុនណឹងនិយាយអញ្ជឹង។

ក ៖ មេញៗ ដែលអ៊ុំនិយាយប្រាប់ខ្ញុំថាជំនាន់អ៊ុំធំឡើងហ្នឹងមានខ្លាមានស្វាដែលគេធ្វើបាប ចុះដែលៗសត្វទាំងអស់ហ្នឹងដែលថាមានអ៊ុំមានដឹងថាមានដែលធ្វើបាបមនុស្ស ឫមនុស្សគ្រោះថ្នាក់?

ខ ៖ អត់ដែលមានធ្វើបាបទេគ្រាន់តែវាថា អើដូចថាមនុស្សវាច្រើនតែខ្លាចសត្វ តែសត្វហ្នឹងមិនដែលធ្វើបាបមនុស្សទេ។

ក ៖ ចុះដែលអ៊ុំមិញនិយាយថាដែលមានខ្លាមានអីដែលមកស៊ីមនុស្ស?

ខ ៖​ ខ្លាហ្នឹងមិនដែលដើរទេគ្រាន់តែវាមកក្បែៗភូមិទេ។ចាស់ពីដើមគ្រាន់តែទឹកឡើងម្ដងៗលិចភូមិមកនៅសល់តែកំពូតតិចៗគាត់ទៅដេញខ្លា ដេញទន្សាយដេញស្អីៗតាមព្រៃជាមួយឆ្កែទៅហើយ។

ក ៖ អូគាត់មានឆ្កែដេញសត្វហ្នឹង?

ខ ៖​ បា ឆ្កែដេញ គាត់អ្នករកអាជីវកម្មហូបចុកណា។

ក ៖ អូខេ!

ខ ៖ បានមកទៅធ្វើហូបធ្វើចុកទៅ តែបានតែសត្វតូចៗទេណា ខ្លាវាមិនបានទេ ស្វាក៏វាមិនបានដែរ វាមានកាំភ្លើងណាបាញ់ជំនាន់ណុង បានតែសំពោច ទន្សាយអីទេ។

ក ៖ ទន្សាយទេ?

ខ ៖ ទន្សាយទេដែលឆ្កែដេញបាននោះ។

ក ៖ ហើយចុះអ៊ុំដែលទៅដេញសត្វ ចាំសត្វអីជាមួយគេហ្នឹងដែរទេ?

ខ ៖ អត់ទាន់ទេ គ្រាន់តែឃើញថាគាត់រែកឆ្កែរែកអី បណ្ដើរឆ្កែអីជួនណាឆ្កែគាត់ គាត់ឆ្លងទឹកព្រែកគាត់រែកទៀតក៏មានដែរ។

ក ៖ រែកៗឆ្កែហ្នឹងកុំឲ្យលង់ណេះ?

ខ ៖ ណុងហើយ ហ្នឹងអាណុងជំនាន់គាត់និយាយតៗទេណា។

ក ៖ បាទ។

ខ ៖ តែខ្ញុំមិនបានទៅជួយដេញអីទេ ខ្ញុំនៅតូចៗដែរគ្រាន់តែដឹងប្រវត្ដិគាត់អញ្ជឹងមក។

ក ៖​ អូខេ ចុះអឺ អញ្ចេះអ៊ុំពេលដែលអ៊ុំធំឡើងខ្ញុំដឹងថាជំនាន់អ៊ុំបែបជួបសង្រ្គាមច្រើន។

ខ ៖​ ខ្ញុំនិយាយទៅជួបសង្គ្រាមច្រើនចាំពីសង្រ្គាមលន់ នុលទម្លាក់សម្ដេចឪមក លុន ណល់ៗបានមកបែកជាខ្មែរក្រហមហ្នឹងគេហៅយៀកកុងៗហ្នឹង មុនដំបូងយៀកកុង។

ក​ ៖ អឺហឺ។

ខ ៖​យៀក កុងធ្មេញខ្មៅគេថាអញ្ជឹងចាស់ៗ

ក ៖ បាទ។

ខ ៖ ហើយមកធ្វើសង្រ្គាមឃើញមែន ឃើញយៀកកុងពាក់ឌួនពាក់អីនៅតាមព្រៃអីអញ្ជឹង មានឃើញតែអញ្ជឹងទេ តែគ្រាន់តែពីផុតពីយៀកកុងបានគេបែកអាពត បានគេហៅអាពតៗទៅបណ្ដោយ។

ក ៖ ហើយអញ្ជេះ ពេលកើតសង្គ្រាមហ្នឹង អ៊ុំមានរត់ភៀសខ្លួន?

ខ ៖ រត់តា ។

ក ៖ រត់ទៅណា?

ខ ៖ រត់ពីហ្នឹងទៅនៅមាត់ទន្លេនៅកំពង់ដយើងហ្នឹង។

ក ៖ បាទ។

ខ ៖ ទៅជុំគ្នានៅហ្នឹងតាំងណាតាំងណីទេណា។

ក ៖ អឺ។

ខ ៖ អ្នកណាគេមានលទ្ធភាពគេឆ្លងទូកបានទៅជ្រោយចង្វា ជ្រោយចង្វាត្រើយកណ្ដាលនាក។

ក​ ៖ បាទ។

ខ ៖ ហ្នឹងហើយ អ្នកណាមានទូកឆ្លងគេចេះតែឆ្លងទៅណាបណ្ដោះគ្នាទៅណា ទូកតូចៗហ្នឹងទៅ រួចជញ្ជឹងទៅជំនាន់បែកបង្ខំមែនទែនទៅបានភាសខ្លួនទៅអានឹងបានអាពតវាគាមករត់។

ក ៖ ឆ្នាំ៧៥ហ្នឹង?

ខ ៖ ហ្នឹងហើយបាទនាំគ្នារត់ទៅនៅជ្រោយចង្វា ផ្គុំសគ្នានៅជ្រោយចង្វាណុង អ្នកណានៅភ្នំពេញភ្នំពេញទៅ អ្នកនៅហួសភ្នំពេញហួសទៅ អ្នកណានៅជ្រោយចង្វានៅត្រឹមហ្នឹងទៅ។បន្ទាប់មកបានពីណុងមកបានបែកភ្នំពេញបានរត់ភាសខ្លួនចេញពីភ្នំពេញមកនៅស្រុកកំណើតវិញរៀងៗខ្លួនមកវាអញ្ជឹងទេ។

ក ៖ នៅពេលកើតសង្រ្គាមហ្នឹងគឺខាងណាបាញ់ខាងណា?

ខ ៖ វាយើងអត់ដឹងទេ ក៏ប៉ុន្ដែចាស់ៗគាត់ហៅតែយៀកកុងៗទេណា។

ក ៖ យៀកកុង?

ខ ៖ តែទ័ពយើងនេះទៅបាញ់គេ គេក៏បាញ់យើងទ័ពពីរហ្នឹងបង្កើតសង្រ្គាមហ្នឹងតែមិនដឹងពីណាបាញ់មុន ពីណាបាញ់ក្រោយយើងអត់ដឹងទេហេៗ។

ក ៖​ អូខេ។ហើយៗដោយឡែកពេលជន្លាសទៅ អ៊ុំមានជន្លាសទៅនៅខេត្ដ?

ខ ៖ អត់ទេ! ទៅនៅត្រឹមជ្រោយចង្វាហ្នឹង។

ក ៖ ត្រឹមជ្រោយចង្វាមកហ្នឹងវិញ។

ខ ៖ ដល់ពេលបែកភ្នំពេញប្រឹមមកបានមកនៅនេះវិញ។​បែកភ្នំពេញមកគេឲ្យភាសខ្លួនមកវិញ។អ្នកណាគេនៅស្រុកណាៗ គេឲ្យមក អ្នកណាមកមិនទាន់គេកៀងទៅលិចទៀតក៏មានដែរនិយាយអញ្ជេះ។

ក ៖ ហើយចុះដោយឡែកដែលនៅក្នុងជំនាន់ពុល ពត អ៊ុំធ្វើអីខ្លះដែរការងារ?

ខ ៖ ខ្ញុំជំនាន់ពុលពតខ្ញុំកងចល័ត គេហៅថាកុមារកងចល័ត បន្ទាប់ពីពេញកំលាំងមកវ័យជំទង់ បន្ទាប់ពីលេខមួយមកយើងលេខ២ហ្នឹងហើយ។ដូចថាឥឡូវអាយុខ្ញុំបាន២៥ឆ្នាំ អាហ្នឹងគេហៅកងចល័តធំ។ការជីកគាស់អីកំលាំងធំណាស់ ខ្ញុំហើយបន្ទាប់ពីហ្នឹងមកអាយុត្រឹមតែ ១៥ ១៨ហ្នឹងគេហៅកុមារជំទង់ កងជំទង់។

ក ៖ អញ្ជឹងអ៊ុំ ។

ខ ៖ ហ្នឹងហើយ។

ក ៖ ភាគច្រើនការងារអ៊ុំធ្វើអី្វខ្លះដែរពេលជំនាន់ពុលពតហ្នឹង?

ខ ៖​ ការងារគ្មានធ្វើអ្វីទេមានតែកាប់ព្រៃ មើលគោមើលក្របីជំនាន់ណុងមានអីដល់ម៉ោងមកបបរទៅហេៗ។

ក ៖ ហើយៗចុះអ៊ុំដែលមានគេពួកខ្មែរក្រហមធ្វើបាបអីដេះ?

ខ ៖ មានៗតាគេធ្វើបាប វាធ្វើបាបទល់ដូចថាធ្វើលក្ខណះមនុស្សខុសដែរទេ ហើយយើងតែខុសវិន័យរបស់គេ គេធ្វើបាបយើង។តែបើយើងដើរតាមផ្លូវរហូតយើងមិនដែលប៉ះពាល់របស់អីគេ គេក៏អត់ធ្វើបាបយើងដែរ។

ក ៖​ហើយៗដោយឡែកដូចថាអាហារហូបចុករបស់អ៊ុំ?

ខ ៖ មិនគ្រប់មិនគ្រាន់ទេ វាដូចយើងដឹងហើយ​ដួសឡើងបបរតែបន្ដិចទេ ប៉ុន្ដែស្រុកភូមិនេះអង្ករត្រឹមបបរធម្មតាទេ។

ក ​៖ មិនមែនអង្ករតិចទេណេះ។

ខ ៖ មិនមែនអង្ករតិចទេ វាអាចរឹងក៏បានមិនរឹងណាស់ណាទេគ្រាន់តែប្រេះក្រហែងដួសដាក់ចានដែកអាធំ យួទៅវាប្រេះក្រហែងតែបបរហ្នឹងទៅវាមានទឹក វាមានគោក ទឹកគោកៗអញ្ជឹង វាអត់ឲ្យអត់ដូចបាត់ដំបងពោធិ៏សាត់អីទេ វាអាចរស់បាន។

ក៖ អូខេ។

ខ ៖ រស់បាន។

ក ៖ គ្រាន់តែថាវាមិនបបូរណេះ?

ខ ៖ បាទមិនបបូរនិងហើយ។

ក ៖​ហើយដោយឡែកអ៊ុំដែលឃើញគេខ្មែរក្រហមសំលាប់មនុស្សដេះ?

ខ ៖ អត់ដែលឃើញលឺតែគេថា យើងអត់ដែលឃើញ អត់ដែលឃើញគេយកទៅសម្លាប់មុខៗ លឺថាគេថាយកទៅរៀនអឺ

ក ៖ រៀនសូត្រ!

ខ ៖ រៀនសូត្រ អង្គការស្នើរឲ្យរៀនសូត្រអានិងអ្នកខុសហើយណា ស្នើរទៅបាត់ទៅវាអត់ដឺងគេយកទៅណាទៅណីយើងអត់ដឹងទេ វាអញ្ជឹងទេ។

ក ៖ យល់ៗ ហើយអញ្ជឹងដូចថាបើប្រៀបធៀបមើលទៅសម័យឥឡូវ ហើយនិងជំនាន់ដែរអ៊ុំនៅជំទង់ធំឡើងវាខុសគ្នាម្ដេចខ្លះដែរអ៊ុំ?

ខ ៖ អាហ្នឹងវានិយាយទៅវាខុសគ្នាច្រើន វាសម័យយើងហ្នឹងវាសម័យមិនសូវជឿនលឿន ដល់មើលសម័យគេណេះវាជឿនលឿន គេធ្វើការរីកចំរើនគ្រប់សេដ្ឋកិច្ចទាំងអស់រីកចំរើន ប្រជាជនក៏រីកចំរើនកើនកំណើនប្រជាជន។

ក ៖ កើនកំណើនប្រជាជនណេះ

ខ ៖ សត្វគោសត្វក្របីក៏កើនឡើង ទេ កើនទាំងអស់និយាយទៅ។វាសេដ្ឋកិច្ចវារីកចំរើន សេដ្ឋកិច្ចកាលមុនវាទុនខ្សោយមនុស្សតិចឥឡូវដល់ពេលគេរៀនចេះដឹងច្រើនចេះរីកៗហើយ ហេហេៗ។

ក ៖ អញ្ជឹងអ៊ុំគិតថាវារាងគ្រាន់បើច្រើន?

ខ ៖ គ្រាន់បើច្រើនដែរនិងហើយ។

ក ៖ យល់ ហើយឥឡូវវាដូចថាជាសំណួរបន្ទាប់ទាក់ទងទៅនិងចំណង់ចំណូលចិត្ដរបស់អ៊ុំវិញណា អញ្ជឹងយើងមិញពីប្រវត្ដអ៊ុំធំឡើងអីឥឡូវយើងចង់សួរអ៊ុំចូលចិត្ដស្ដាប់ចំរៀងអីដែរ?

ខ ៖ ខ្ញុំពិបាក រឿងចំរៀងអីអត់ចេះស្ដាប់។ បើគេបើកឲ្យស្ដាប់ចេះតែស្ដាប់ទៅវាអត់ចេះច្រៀង។

ក ៖​ អញ្ជឹង រេតែច្រៀងនិងស្ដាប់ខុសគ្នាតាអ៊ុំ ខ្ញុំអត់ចេះច្រៀងតែចូលចិត្ដស្ដាប់ ។

ខ ៖​ ច្រៀងហើយនិងស្ដាប់វាមិនខុសគ្នាមែន ក៏ប៉ុន្ដែតែចម្រៀងអត់មានថានឹកឃើញថាអញស្រលាញ់ចំរៀងនេះ រេអាចចម្រៀងនោះល្អអត់សោះ បើគេបើកចេះតែស្ដាប់ទៅ។

ក ៖ ចុះឥឡូវអ៊ុំចូលចិត្ដមើលអីវិញអញ្ជឹងបើថាស្ដាប់?

ខ ៖ អារឿងមើល មិនធានាថាមើលថា មិនថាស្រលាញ់ទូរទស្សន៏ស្រលាញ់ល្ខោនស្រលាញ់កុនអីអត់ទេ។ឲ្យតែគេលេងដឺងតែមើលទៅ ទូរទស្សន៏ថាត្រូវបើក បើកមើលទៅវាអញ្ជឺងវាអត់មានចំណង់ចំណូលចិត្ដ អញ់ចង់មើលតែល្ខោនទេ ឫចង់មើលតែកុន អាទូរទស្សន៏អញអត់មើល អត់មាន។

ក ៖ ហើយចូលចិត្ដមើលប្រដាល់អត់អញ្ជឹងអ៊ុំ?

ខ ៖ ប្រដាល់មើលធម្មតា ថ្ងៃណាមើលមើលទៅថ្ងៃណាមិនមើលធ្វើការងារទៅដូចអញ្ជឹង ថ្ងៃហ្នឹងថ្ងៃប្រដាល់តែអត់បានមើល ធ្វើការធ្វើងារទៅវាដូចថាអត់មានចិត្ដថាឲ្យចង់ណា។

ក ៖ អឺហឺ!

ខ ៖ នៅថ្ងៃណានឹកឃើញចេះចង់មើលចង់មើលទៅវាអញ្ជឹង។ហាហា!

ក ៖ រួចមួយទៀតចង់សួអញ្ជេះ អ៊ុំដូចថាម្ហូបវិញ។

ខ ៖ បាទ!

ក ៖ ចូលចិត្ដពិសារម្ហូបអី?

ខ ៖ អត់!​ម្ហូបប្រពន្ធធ្វើរាល់ថ្ងៃ ម្ជូ ស្ងោអីណានៃ ការីស្អីណាៗឲ្យតែមានចេះតែហូបត្រីអាំងត្រីអី ឲ្យចិត្ដគិតថាអញចង់ការី ឫចង់សារមន់អត់

ក ៖ ហាហៗ។

ខ ៖ អត់មានបំណងសោះអញ្ជឹងៗ

ក ៖ ម្យ៉ាងៗដែរអ៊ុំវាមិនពិបាកគេផ្គប់ណាអ៊ុំ។

ខ ៖ បាទហ្នឹងហើយ អត់មានគិតថាថ្ងៃនេះអញចង់ហូបការី ឫមួយចង់សារមន់អីអត់។គេមានអីហូបទាំងអស់គ្នា បើអត់ប្រហួកអំបិល​ក៏ប្រហួកអំបិល​អីទៅ ហឺៗ។

ក ៖ ហើយអ៊ុំចេះធ្វើម្ហូបអីខ្លះដែរអញ្ជឹង?

ខ ៖ អារឿងម្ហូបវាគ្រាន់តែវាបានតែស្ងោ ប្រហើអីហ្នឹង ឆាអីហ្នឹង ចៀនតែប៉ុនហ្នឹង ហាហាៗ។បានទឹកគ្រឿងទឹកគ្រូវគេយើងមិនសូវចេះបុកគ្រឿងបុកគ្រូវគេ។

ក ៖ អឺហឺ។អញ្ជឹងម្យ៉ាងអញ្ជឹងដែរ បើខ្ញុំចូលចិត្ដធ្វើសម្លរម្ជូគ្រឿងខ្ញុំចូលចិត្ដញាំអាហ្នឹងអញ្ជឹង ការីអញ្ជឹងទៅណា អញ្ជឹងសំរាប់ខ្ញុំទេ។

ខ ៖ ធម្មតាអត់មាននឹកឃើញថាអញចង់ធ្វើអញ្ចេះចង់ទៅស៊ីនោះអីអត់។

ក ៖ អញ្ជឹងអ៊ុំខ្ញុំចង់បកទៅក្រោយបន្ដិចមិញភ្លេចសួរដែលកាលអ៊ុំៗនៅក្មេងផ្ទះអ៊ុំកាលនៅជំនាន់ណុងធ្វើពីអ្វីដែរផ្ទះ?

ខ ៖ ផ្ទះខ្ញុំដែលខ្ញុំនៅក្នុងគ្រួសារឪពុកម្ដាយខ្ញុំ ផ្ទះឈើពីដើមផ្ទះប៉ិត។

ក ៖ ផ្ទះប៉ិតហ្ន៎ ប្រក់អីដែរ?

ខ ៖ ប្រក់ឥដ្ឋ​អា!

ក​ ៖ ក្បឿង​?

ខ ៖​ក្បឿងស្រកាលេញ។

ក ៖ ស្រកាលេញហើយចុះជញ្ជាំង ជញ្ជាំងក្ដា ឫក៏ជញ្ជាំងស្លឹក?

ខ ៖ ជញ្ជាំងស្លឹក។

ក ៖ ស្លឹកត្នោតណេះ!

ខ ៖​ ស្លឹកត្នាត ស្លឹកកញ្ចូតអីគេណា គេវៃពីដើមណាស់។

ក ៖ យល់ហើយ។

ខ ៖ ហ្នឹងហើយវាអញ្ជឹង ហើយបើរនាប រនាបក្រាលឫស្សីយើងនិងទៅបាទ។

ក ៖ ក្រាលឫស្សី ហើយដល់ពេលឥឡូវអ៊ុំមានផ្ទះថ្មផ្ទះអីទៅណា។

ខ ៖ បាទ។

ក ៖ ហើយមួយទៀតកាលពីដើមអ៊ុំមានចញ្ចឹមសត្វអីដែរ។

ខ ៖​ ខ្ញុំមានតែចញ្ចឹមសត្វគោសត្វក្របីខ្ញុំចញ្ចឹមតែរហូត ពីដើមមកពីឪពុកម្ដាយមកគាត់ធ្លាប់ប្រើកាន់គោកាន់ក្របីហ្នឹង ទៅខ្ញុំចេះតែបន្ដវេននិងទៅវាមានទៅអី។

ក ៖ ហើយអឺ ចុះជំនាន់ណុងថាគេធ្វើដំណើរជិះអីដែរបើចញ្ចឹមគោក្របី?

ខ ៖ ជំនាន់ណុងធ្វើដំណើរមានអី មានតែថ្មើជើង និងជិះកង់។កង់មានភាគតិចណាស់។

ក ៖ ចុះរទេះគោរទេះសេះអី?

ខ ៖​រទេះគោរទេះសេះគេ រទេះអត់សូវមានទេ បើរទេះគោអាចគាត់ធ្វើដំណើរបាន។ដាក់មួយគ្រួសារគាត់បទៅព្រែកហ្លួងព្រែកណានៃណាស់ តែទៅដេកផ្លួវទៅជួនអ្នកណាមិនទៅដេកផ្លូវល្ងាចទៅដេកនៅស្រុកណុងទៅបានព្រឹកមកវិញមានតែប៉ុណ្ណឹងទេ។រួចអាហ្នឹងវាភាគតិចទេដែលធ្វើដំណើរតាមរទេះគោហ្នឹងយកសំភារះអីអញ្ជឹងមួយទៅណាស់។​បើយើងទៅលេងជាមួយបងប្អូនច្រើនតែដើរ ឫមួយជិះកង់។វាមិនងាយទេ!

ក ៖ ហើយបើទៅណាឆ្ងាយមានឡានជិះអត់អ៊ុំ?

ខ ៖ គ្មានទេៗ មានឡានឯណា។ ឡានតាជំនាន់ណុងដូចឃើញតែឡានសម្ដេចឪមួយ។

ក ៖ ហាហាៗ។

ខ ៖ មើលមិនស្គាល់ផងកាលណុង គ្មានទេស្រុកភូមិបានចង្ងាយប្រហែលតែមួយគីឡូដីក៏អត់ទាន់ស្គាល់គ្នាដែរ វា​មនុស្សវានៅឆ្ងាយៗពីណេះទាស់អត់បានស្គាល់គ្នាទេ មួយគីឡូដីមានអីធ្វើដំណើរទៅម្នាក់ៗអត់ទេ។ ហើយក៏ដើរតែតាមផ្លូវដើរក្នុងព្រៃក៏ដើរអត់កើតដែរ​ ព្រៃសុទ្ធតែព្រៃទាំងអស់។

ក ៖​ក្នុងព្រៃវាអត់មានផ្លូវណេះ។

ខ ៖ បាទអត់មានផ្លូវ ផ្លូវដើរយើងតិចតួច។

ក ៖ អញ្ជឹងបើតាមដែលស្ដាប់អ៊ុំនិយាយមើលទៅគឺមនុស្សជំនាន់ណុងអត់សូវធ្វើដំណើរ។

ខ ៖​ អត់សូវធ្វើដំណើរទៅណាទេ ច្រើនតែនៅក្បែៗស្រុកភូមិហ្នឹងទេវាអញ្ជឹងតែបើចាប់ពីមួយគីឡូដីពីរគីឡូដីអីទៅលែងបានទៅជួបគ្នាហើយ។

ក ៖ អឺហឺ!

ខ ៖ វាអត់មានអីជួបគ្នាទៅបីថាបងប្អូននៅឆ្ងាយស្លាប់ក៏អត់មានបានដឺងមកដែរ។

ក ៖​អត់មានដឹងដំណឹងអីមកដែរ?

ខ ៖ មានអីផ្ញើរអីមក មានសរសេរសំបុត្រណា អ្នកណាជូនមកជំនាន់ណុង។

ក ៖ អូខេ!​ ហើយទាក់ទងទៅនិងជំនាញ ដូចថាមានជំនាញអីខ្លះដែលអ៊ុំចេះពីតៗគ្នាពីឪពុកមកអ៊ុំៗទៅដល់កូនទៀត?

ខ ៖​រឿងជំនាញគ្មានទេក្មួយ។

ក ៖ ហើយចុះធ្វើស្រែ?

ខ ៖ មានតែស្រែចំការប៉ុណ្ណឹង ស្រែហើយដាំបន្លែដាំអី ធ្វើព្រៃនៅទីលំនៅដ្ឋានយើងអីផ្សែផ្សំនេះនោះទៅ។ត្រូវកាប់ៗត្រូវចាំងៗត្រូវដាំចេកដាំទៅត្រូវដាំអីដាំទៅ។ អត់មានអីទេ។

ក ៖ អត់មានជំនាញត្រូវធ្វើស្កធ្វើសូត្រអីទេ?

ខ ៖ អត់។

ក ៖​អត់ទេណេះ មានតែជំនាញធ្វើស្រែមួយណេះ។

ខ ៖ មានតែធ្វើស្រែហ្នឹងបាទ។

ក ៖ ហើយអឺសព្វថ្ងៃហ្នឹងខ្ញុំជួបអ៊ុំនៅវាលស្រែហ្នឹង ហើយអ៊ុំធ្វើស្រែប៉ុន្មានអាប៉ុន្មានអីដែរ?

ខ​ ៖ ទេដីហ្នឹងមិនមែនដីរបស់យើងទេ ដីគេទេណា។

ក​ ៖ ដីគេអ៊ុំជួលគេ?

ខ ៖ ដីគេទេ ជួលគេទេ។បើដីយើងនៅសល់ប៉ុនណុងធ្វើអ្នកមានបាន ហេហេមួយលានជាងអី។

ក ៖ លក់​ហាហាៗ។

ខ ៖ មួយការេ១៥០ណុង។

ក ៖​ មួយការេ១៥០!

ខ ៖ ណុងហើយ។

ក៖ អា៎មិនមែន៤០ទេ?

ខ ៖ មិនមែន៤០ កាលមុន៤០ ឥឡូវ១៥០ លូកមើល១៥០ឥឡូវ អឹកន្លះហត្ថាឃើញប៉ុន្មាន?មិន៧៥ម៉ឺនហើយហាហាៗ។ហើយដីនៅដី៧០អាដែរដីបោះគេណុង។

ក ៖ អូដែរអញ្ជឹងដីដែលអ៊ុំជួលគេណុង៧០អាអញ្ជឹងណេះ។

ខ ៖ បាទ។

ក​ ៖ ធ្វើស្រែហ្នឹងណេះ។ហើយធ្វើស្រែបានផលរាល់ឆ្នាំព្រោះអីមានទឹកបឹង។

ខ ៖ បាទមានទឹកគ្រាប់គ្រាន់បូម។

ក ៖ អូខេ! ហើយមួយទៀតអានេះប្រហែលជាចង់សួអ៊ុំអញ្ជេះតាំងពីអ៊ុំធំដឹងក្ដីរហូតមកដល់អាយុប៉ុណ្ណឹង អ៊ុំមានចាំទេដែលពេលណាអ៊ុំគិតថាវាពិបាកសំរាប់អ៊ុំជាងគេ?

ខ ៖ ទេបើនិយាយរូមទៅរឿងជីវិតរបស់ខ្ញុំដូចថាមិនពិបាក។ជំនាន់អាពតក៏ថាពិបាកក៏ពិបាកទូទាំងស្រុកទូទាំងទេស អញ្ជឹង។

ក ៖​ បាទ។

ខ ៖ ហើយចំពោះខ្ញុំថាមិនពិបាកតាមធម្មតា។គេរស់នៅម្ដេចខ្ញុំរស់នៅអញ្ជឹងបាន។

ក ៖ ហើយចុះឥឡូវសួអញ្ជេះវិញពេលណាអ៊ុំពិបាកចិត្ដខ្លាំងជាងគេ?

ខ ៖ អត់ៗមានគិតគូថាពិបាកខ្លាំងហ្នង ខ្ញុំគិតថាខ្ញុំប៉ុណ្ណឹងខ្ញុំរស់បាន នៅក្រោមខ្ញុំគិតថាគេក្រោមខ្ញុំទៅទៀត អញ្ជឹងខ្ញុំឥតមានពិបាកអីទេធម្មតា។ការហូបចុកវាខ្វះខាតៗហើយ។អីក៏វាខ្វះខាតហើយតែវាមិនពិបាក។

ក៖ វាអញ្ជេះទេ អ្នកខ្លះគាត់ហូបចុកគ្រាប់គ្រាន់ហើយតែកូនចៅវាធ្វើបាប។

ខ ៖ អូអត់ទេ អត់មាន។

ក ​៖ កូនចៅអត់មានធ្វើបាបទេណេះ។

ខ ៖ អត់! កូនចៅខ្ញុំកូនខ្ញុំពីរនាក់បងប្អូនអត់មានឲ្យឪពុកម្ដាយពិបាកចិត្ដ។

ក ៖ ហ្នឹងវាពិបាកផ្សេង​គ្នា ជួនណាគាត់ពិបាកចិត្ដពេលបាត់គោបាត់ក្របីអីអញ្ជឹង?

ខ ៖ អឺអាហ្នឹងថាវាពិបាក អាហ្នឹងវាក៏មិនសូវពិបាកដែរ។ឧបមាថាបាត់ម៉ោងហ្នឹង ព្រលប់ឡើងខ្ញុំដើររក ដើររកមិនឃើញខ្ញុំដឹងគោក្របីនៅច្រកណាៗ។

ក ៖ អូអ៊ុំធ្លាប់បាត់គោបាត់ក្របីដែរ?

ខ ៖ បាត់ដែរធ្លាប់ដឹង! ពេលបាត់អូដឹងវាទៅច្រកនេះ ទៅហ្វូងនេះមានហ្វូងគេនៅណេះៗ ទៅរកឃើញវានៅហ្នឹងមែន។បើយើងរកស្រុកភូមិមិនឃើញដឺងតែរែងទៅណុងទៅហ្វូងជាមួយគេ ទៅរកហ្វូងគេណុងទៅឃើញហើយ។

ក ៖ អត់ដែលបាត់គេលួចអីទេណេះ?

ខ ៖ អត់ទេ! គ្រាន់តែវាបាត់បាត់មែនតែអត់មានពិបាកចិត្ដអីទេ ដឹងតែព្រឹកឡើងដើររកវាឃើញវិញហើយ​ហេហេៗ។

ក ៖ ហើយអញ្ជេះចង់សួរអ៊ុំ មិញអ៊ុំនិយាយថាកូនចៅអត់មានធ្វើឲ្យពិបាកចិត្ដ។អ៊ុំមានកូនចៅប៉ុន្មាននាក់ដែរ?

ខ ៖ ពីរនាក់ បីទាំងអាតូចនៅមួយ។

ក ៖ ប្រុសប៉ុន្មាន ស្រីប៉ុន្មាន?

ខ ៖ ប្រុសពីរស្រីមួយ។

ក ៖ អូស្រីតែមួយនាក់ចេញទៅអម្បាញ់មិញទេអូខេ​យល់អញ្ជឹងដែរ។ឥឡូវយើងមិញដែលសួរទាក់ទងនិងពេលដែលពិបាក ឥឡូវសួពេលណាអ៊ុំសប្បាយចិត្ដជាងគេ?

ខ ៖ អារឿងសប្បាយចិត្ដធម្មតាសព្វថ្ងៃហ្នឹង។

ក ៖​ អត់ទេតាំងពីតូចរហូតមកដល់ឥឡូវពេលណាដែលអ៊ុំសប្បាយចិត្ដជាងគេ?

ខ ៖ សួចំណុចនេះខ្ញុំថាវាអត់មានសោះ។

ក ៖ ​អឺ!

ខ ៖ វាអត់មានថាថ្ងៃណាសប្បាយចិត្ដជាងគេ។

ក ៖​ ហើយចុះពេលអ៊ុំរៀបការសប្បាយដេះ?

ខ ៖​ អឺ ហាហាៗ អាហ្នឹងវាសប្បាយហើយហ្នឹង។

ក ​៖ អឹហ្នឹងហើយដែរសប្បាយជាងគេហ្នឹង។

ខ ៖ ហ្នឹងហើយ ការសប្បាយហ្នឹងសប្បាយម្យ៉ាង សប្បាយការធ្វើបុណ្យអីអញ្ជឹងទៅ ធ្វើបុណ្យទានជូនឪពុកម្ដាយអីទៅ។

ក ៖ បាទៗហ្នឹងចាំបន្ដិចជិតចប់។ អញ្ជឹងពេលដែលអ៊ុំសប្បាយជាងគេពេលការហ្នឹងណេះ កាលណុងមានភ្ញៀវប្រហែលប៉ុន្មាននាក់ចូលរួមដែរ?

ខ ៖ រេវាខ្ញុំវៃកាលណុង ខ្ញុំវៃ៤០តុទាំងអស់គ្នា​ ទាំងគេទាំងអី​ ក្រោម៤០ថា៤០ចោះទាំងភ្ញៀវទាំងកូនក្មួយអី។

ក ៖ ក្មួយបងប្អូនអីនេះ!

ខ ៖ ហ្នឹងហើយៗ។

ក ៖ អូខេ ៤០តុ មួយតុវា៨នាក់វាគួសំដែរ។

ខ ៖ ១០នាក់។

ក ៖​១០នាក់អញ្ជឹងវា៤០០នាក់អញ្ចឹង។

ខ ៖ បាទ៤០០នាក់។

ក ៖ កាលណុងមានលេងភ្លេងជាន់ចាក់ធុងប៉ះអីដេះ?

ខ ៖ មានអកកេះ។

ក ៖ អកកេះទៀតណេះ ឆ្នាំ៩៣និងណេះ?

ខ ៖ បាទ!

ក ៖អូខេ! ​អគុណច្រើន ហើយអឺ អញ្ជឹងអត់អីទេអគុណច្រើនអ៊ុំប្រុសដែលបានផ្ដល់ការសម្ភាសនិងណាស់។ហើយជាចុងក្រោយខ្ញុំអរគុណអ៊ុំដែលបានចំណាយពេលធ្វើការសម្ភាសហ្នឹងធ្វើឲ្យខ្ញុំបានខ្លះ ហើយខ្ញុំដឹងថាអ្នកណាដែលស្តាប់ប្រវត្ដអ៊ុំក៏បានដឹងបានយល់ពីអ៊ុំខ្លះៗអញ្ជឹងដែរ។

ខ ៖ បាទ។

ក ៖ ហើយមួយទៀតដែលគេសួចុងក្រោយដោយសាតើគេអាចសុំការអនុញ្ញាតពីអ៊ុំដើម្បីយកសំលេងអ៊ុំនិងទៅវេបសាយរបស់គេនិងរូបថតណាស់។រូបថតដែលខ្ញុំបង្ហាញអ៊ុំហ្នឹង តើអ៊ុំអនុញ្ញាតឲ្យគេប្រើអត់?

ខ ៖​ មានអី វាមានតែខុសត្រូវអី។

ក ៖ ហ្នឹងហើយអគុណច្រើនអ៊ុំប្រុសដែលបានចូលរួមការសម្ភាសហ្នឹង ហើយជម្រាបលាណេះអ៊ុំ។

ខ ៖ បាទ។